### Beslutningstema

Kommunalbestyrelsen skal behandle og godkende forvaltningens udkast til høringssvar til Ankestyrelsen vedrørende en mulig tilsynssag.

### Historik

Ankestyrelsen har den 12. december 2022 rettet henvendelse til Tønder Kommune om en mulig tilsynssag vedrørende den del af de politiske VE-guidelines, der vedrører projektansøgernes beskrivelse af bidrag til lokalområdets juridiske person med et lokalt og/eller almennyttigt formål.

Høringsbrevet er foranlediget af en borgerhenvendelse til Indenrigs- og Boligministeriet fra september 2022.

### Sagsfremstilling

Forvaltningen har udarbejdet et udkast til høringssvar til Ankestyrelsen, som tager afsæt i, at der sondres mellem den forvaltningsmæssige del af ansøgningsprocessen og så den politiske prioritering af, hvilke ansøgninger om vedvarende energiprojekter, der skal arbejdes videre med.

Selve myndighedsbehandlingen af de indkomne VE-ansøgninger foretages efter planloven, og alle de VE-ansøgninger, der opfylder de relevante lovkrav, indstilles af forvaltningen til politisk prioritering og godkendelse. Som også påpeget tidligere er de i VE-retningslinjerne beskrevne økonomiske parametre til almennyttige tiltag ikke del af de kriterier, som indgår i forvaltningens behandling og vurdering af ansøgningerne.

De politiske VE-retningslinjer er et politisk redskab til brug for den politiske prioritering af de indkomne ansøgninger, og er udarbejdet tilbage i 2020 af en politisk arbejdsgruppe.

Tønder Kommune er ikke enig i forudsætningen for henvendelsen om, at der betinges en modydelse for at varetage kommunens lovbestemte myndighedsopgaver efter planloven.

### Lovgrundlag

Kommunalfuldmagtsreglerne og planloven

### Kommunaldirektøren indstiller,

at høringssvaret til Ankestyrelsen godkendes.

### Beslutning

Indstillingen godkendt med den ændring, at høringssvaret tilføjes en henvisning til at se de faldne bemærkninger under Kommunalbestyrelsens behandling af punktet på Kommune TV.